Ποίηση & Ιστορία στη Νίκαια
2026-03-18 18:30 - 20:30 (Europe/Athens) | Δημαρχείο Νίκαιας, Παναγή Τσαλδάρη 10, Νίκαια, Αττική, Greece
Με την υποστήριξη του Δήμου Νίκαιας – Αγίου Ιωάννη Ρέντη και της Διεύθυνσης Πολιτισμού & Παιδείας, διοργανώνεται η 3η Ποιητική – Μουσική Συνάντηση με θέμα «Ποίηση & Ιστορία», μια εκδήλωση που αναδεικνύει τη δημιουργική σχέση της ποίησης με την ιστορική μνήμη και τον πολιτισμό. Η εκδήλωση θα πραγματοποιηθεί την Τετάρτη 18 Μαρτίου και ώρα 18:30 στην Αίθουσα Εκδηλώσεων του Δημαρχείου Νίκαιας (Π. Τσαλδάρη 10, α΄ όροφος, πλησίον σταθμού Μετρό).
Στη συνάντηση συμμετέχουν οι:

Δάφνη Γκυ Βουβάλη, ποιήτρια – συγγραφέας – δημοσιογράφος
Σωτήρης Λίβας, καθηγητής Διεθνών Σχέσεων Ιονίου Πανεπιστημίου
Ερμίνα Μάη, φιλόλογος – ποιήτρια – συγγραφέας – δημοσιογράφος
Παύλος Πέζαρος, οικονομολόγος – ποιητής

Τον συντονισμό της εκδήλωσης έχει η Παρασκευή Μόλαρη, φιλόλογος – ιστορικός – μεταφράστρια – ποιήτρια, ενώ την εκδήλωση θα προλογίσει ο Μιχαήλ Παπαδάκης, εκπαιδευτικός, ποιητής – συγγραφέας και Γενικός Γραμματέας του Δήμου Νίκαιας – Αγ. Ι. Ρέντη.
Τη μουσική επένδυση της βραδιάς θα αναλάβουν:

Βασίλης Μαστοράκης – κλασική κιθάρα
Ιάσονας Μανούσος – κιθάρα, τραγούδι
Νικόλας Παναγιωτόπουλος – τραγούδι, κιθάρα

Η εκδήλωση αποτελεί μια ξεχωριστή πολιτιστική συνάντηση που αναδεικνύει τη δύναμη της ποίησης και της μουσικής ως μέσο έκφρασης, προβληματισμού και σύνδεσης με την ιστορία και τον πολιτισμό.

Παγκόσμια Ημέρα Στοματικής Υγείας στην Αθήνα
2026-03-19 10:00 - 14:00 | πλατεία Συντάγματος, πλατεία Συντάγματος, Αθήνα, Αττική, Greece
Ο Ελληνικός Ερυθρός Σταυρός, με αφορμή την Παγκόσμια Ημέρα Στοματικής Υγείας, διοργανώνει ανοιχτή ενημερωτική δράση για το κοινό, την Πέμπτη 19 Μαρτίου στην Πλατεία Συντάγματος, από 09:00 έως 14:00, με στόχο την ευαισθητοποίηση μικρών και μεγάλων, σχετικά με την αξία της πρόληψης και της σωστής φροντίδας της στοματικής υγείας.
Η εκδήλωση, μέσα από την ενημέρωση και την εκπαίδευση των πολιτών, ιδιαιτέρως των παιδιών και εφήβων, εστιάζει στην πρόληψη, τη διατήρηση και την προαγωγή της στοματικής υγείας, καθώς και στην ανάδειξη της ανάγκης υιοθέτησης καθημερινών συνηθειών στοματικής υγιεινής, όπως το βούρτσισμα των δοντιών, η ισορροπημένη διατροφή χαμηλή όμως σε τροφές και ροφήματα με υψηλή περιεκτικότητα σε ζάχαρη και ο τακτικός προληπτικός οδοντιατρικός έλεγχος. Στο πλαίσιο της δράσης, οι μαθητές σχολείων που θα επισκεφθούν τον χώρο της εκδήλωσης, θα έχουν τη δυνατότητα να ενημερωθούν για τις βασικές αρχές της στοματικής υγιεινής, καθώς και για την αναγκαιότητα της καθημερινής φροντίδας των δοντιών.
Οι εξειδικευμένοι επαγγελματίες υγείας – οδοντίατροι και νοσηλευτές – της Κινητής Ομάδας Υγείας του Τομέα Υγείας, καθώς και εθελοντές υγείας, θα ενημερώνουν επιπλέον, για τα συχνότερα οδοντιατρικά προβλήματα που εμφανίζονται σε παιδιά, εφήβους και ενήλικες, ενώ παράλληλα, θα πραγματοποιούν εκπαιδευτικές διαδραστικές δραστηριότητες για τη σωστή τεχνική βουρτσίσματος των δοντιών.
Ο Ελληνικός Ερυθρός Σταυρός, μέσω αυτής της πρωτοβουλίας, επιδιώκει να ενισχύσει τη γνώση των πολιτών σε θέματα υγείας, να καλλιεργήσει κουλτούρα πρόληψης και να προάγει την υιοθέτηση υγιεινών συνηθειών από την παιδική και εφηβική ηλικία ως και την ενήλικη ζωή.

Δημοτικό Πανεπιστημίο Αγίας Παρασκευής
2026-03-19 17:00 - 19:00 | 1ο ΓΕΛ Αγίας Παρασκευής, Νεαπόλεως 5, Αγία Παρασκευή, Αττική
Πρόγραμμα Δημοτικού Πανεπιστημίου Αγίας Παρασκευής για το πρώτο τρίμηνο του 2026. Το ΔΑΠΑΠ επιστρέφει και για το 2026 Από την Τρίτη 13 Ιανουαρίου ξεκινούν ξανά τα μαθήματα του Δημοτικού Ανοικτού Πανεπιστημίου Αγίας Παρασκευής, με ένα πλούσιο πρόγραμμα διαλέξεων και θεματικών ενοτήτων, ανοιχτό σε όλους τους πολίτες.
Πατήστε ΕΔΩ για να δείτε το πλήρες πρόγραμμα
ΠΕΜΠΤΗ, 19 ΜΑΡΤΙΟΥ 2026
⏰ 5:00–6:00 μμ
Βικτωρία Οικονόμου- Πέκκα, Ομότιμη Καθηγήτρια Πανεπιστημίου Πειραιώς.
Θέμα : Στρατηγική της γυναικείας επιχειρηματικότητας.
⏰ 6:00–7:00 μμ
Ρωμύλος Κορακίτης, Αστροφυσικός. Ομότιμος Καθηγητής ΕΜΠ.
Θέμα : Γνωριμία με τα άστρα.

Εφηβεία και Social Media στη Νέα Σμύρνη
2026-03-19 18:30 - 20:30 | Πολυχώρος Γαλαξίας Νέα Σμύρνη, 2ας Μαΐου 16, Νέα Σμύρνη, Αττική, Greece
Σεμινάρια για Γονείς και Εκπαιδευτικούς
Το Κέντρο Πρόληψης Εξαρτήσεων ΗΛΙΟΣ, με αφορμή τη συμπλήρωση 20 χρόνων συνεχούς λειτουργίας και προσφοράς στην κοινότητα, διοργανώνει κύκλο Σεμιναρίων για Γονείς και Εκπαιδευτικούς των σχολείων της Νέας Σμύρνης.
Τα σεμινάρια ξεκινούν στις 29 Ιανουαρίου και θα ολοκληρωθούν στις 21 Μάϊου. Θα πραγματοποιούνται κάθε Πέμπτη και ώρες 18:30 – 20:30 στον Δημοτικό Πολυχώρο “Γαλαξίας” και θα είναι ανοιχτά στο κοινό.
Τα σεμινάρια υλοποιούνται σε συνδιοργάνωση με το Τμήμα Παιδείας του Δήμου Νέας Σμύρνης και έχουν στόχο την ενίσχυση του γονεϊκού ρόλου, την υποστήριξη της επικοινωνίας στην οικογένεια και την πρόληψη εξαρτητικών και άλλων παθολογικών συμπεριφορών στα παιδιά και τους εφήβους.
Το πρόγραμμα των σεμιναρίων και η θεματολογία έχει ως εξής:
* 29/01/2026: “Επικοινωνία στην οικογένεια. Κατανοώντας τους τρόπους επικοινωνίας των παιδιών και των εφήβων”
* 26/02/2026: “Θέτοντας όρια στην παιδική και εφηβική παντοδυναμία”
* 19/03/2026: “Βλέπ(ω)-ομαι άρα υπάρχω. Εφηβεία και Social Media”
* 23/04/2026: “Νεανική επιθετικότητα και βία: όψεις, αιτίες, πρόληψη και αντιμετώπιση. Ο ρόλος της οικογένειας και του σχολείου”
* 21/05/2026: “Κατανόηση της εξαρτητικής διαδικασίας: πρόληψη και έγκαιρη αντιμετώπιση του φαινομένου”
Εισηγητής: Κωνσταντίνου Ευάγγελος, Κοινωνικός Ψυχολόγος (MSc), Ψυχαναλυτικός Ψυχοθεραπευτής, Επιστημονικός Υπεύθυνος Κέντρου Πρόληψης Εξαρτήσεων ΗΛΙΟΣ.

Αφιέρωμα στον Federico García Lorca στην Ελληνοαμερικανική Ένωση
2026-03-19 19:30 - 21:30 | Ελληνοαμερικάνικη Ένωση HAU, Μασσαλίας 22, Αθήνα, Αττική, 10680, Greece
Η Ελληνοαμερικανική Ένωση και το «Με τα λόγια (γίνεται)» αφιερώνουν φέτος την καθιερωμένη εκδήλωσή τους για τον εορτασμό του «Μήνα της Ποίησης» στον Federico García Lorca, με αφορμή τα 90 χρόνια από τον θάνατό του. Φέτος, ποιήματα του Λόρκα, μεταφράζουν και διαβάζουν οι: Μαίρη Γιόση, Λεωνίδας Ρεμπελάκος, Ιφιγένεια Ντούμη, Κωνσταντίνος Παλαιολόγος, Χρήστος Σιορίκης, Γιώργης Χριστοδούλου. Την εκδήλωση επιμελείται ο ποιητής και μεταφραστής ισπανόφωνης λογοτεχνίας, Χρήστος Σιορίκης. Τα πρωτότυπα ποιήματα διαβάζει ο Ángel González Sigler.
Federico García Lorca
Ο Federico García Lorca γεννήθηκε το 1898 στο Φουέντε Βακέρος της Ανδαλουσίας. Θεωρείται ένας από τους κορυφαίους Ισπανούς ποιητές και μια καλλιτεχνική προσωπικότητα που άφησε αποτύπωμα στην ποίηση και το θέατρο, ενώ ασχολήθηκε και με τη μουσική και το σχέδιο. Η ποιητική του φωνή είναι καρπός της σχέσης του με το ισπανικό δημοτικό τραγούδι και την τσιγγάνικη κουλτούρα της Ανδαλουσίας, που συναντούν τη δημιουργική φαντασία του υπερρεαλισμού· από το Ρομανθέρο Χιτάνο και τον Θρήνο για τον Ιγνάθιο Σάντσεθ Μεχίας, μέχρι τον Ποιητή στη Νέα Υόρκη και τα μετά θάνατον εκδοθέντα Σονέτα του σκοτεινού έρωτα και το Ντιβάν δελ Ταμαρίτ, ο Λόρκα γράφει μια ποίηση που μέχρι και σήμερα διαπερνά γεωγραφικά και γλωσσικά πλάτη. Με την άνοδο των Δημοκρατικών στην Ισπανία, γίνεται ιδρυτικό μέλος της θεατρικής ομάδας «Λα Μπαράκα» η οποία δίνει παραστάσεις κλασσικών έργων σε χώρους εργατών και αγροτικές περιοχές. Ξεχωρίζει ως θεατρικός συγγραφέας με έργα όπως ο Ματωμένος Γάμος και το Σπίτι της Μπερνάρντα Άλμπα, το οποίο παίχθηκε μετά το θάνατό του. Το 1936, με το ξέσπασμα του Ισπανικού Εμφυλίου, εκτελείται από τους εθνικιστές του Φράνκο σε μια δολοφονία που σήμερα αποδίδεται στην ομοφυλοφιλία του και στην αριστερή πολιτική του στάση. Το σώμα του δεν βρέθηκε ποτέ. Το έργο του συνεχίζει να ζει.
Για τον Χρήστο Σιορίκη
Ο Χρήστος Σιορίκης (γ. 1989) είναι ποιητής· εργάζεται ως δάσκαλος Ισπανικών και μεταφραστής. Έχει εκδώσει τις ποιητικές συλλογές Η πρώτη φορά (2018· υποψήφια για το βραβείο πρωτοεμφανιζόμενου του «Αναγνώστη») και Ποια χώρα είμαι (2025). Ποιήματά του έχουν περιληφθεί σε ελληνικές και ξένες ανθολογίες. Έχει μεταφράσει, μεταξύ άλλων, το βιβλίο Η σαγήνη του λόγου (συνομιλίες του Χούλιο Κορτάσαρ με τον Ομάρ Πρέγο, 2020) και, σε συνεργασία με τη Μ. Γιόση, το θεατρικό έργο της Ισπανίδας φιλοσόφου Μαρία Θαμπράνο, Ο τάφος της Αντιγόνης.
Οργάνωση: Ελληνοαμερικανική Ένωση | Με τα λόγια (γίνεται)
Είσοδος ελεύθερη
Θέατρο Ελληνοαμερικανικής Ένωσης
Μασσαλίας 22, Αθήνα

Προσωπική Ζωή στα Βριλήσσια
2026-03-19 20:00 - 22:00 | Πάρκο Μίκης Θεοδωράκης (πρώην ΤΥΠΕΤ) Βριλήσσια, Μπακογίαννη 38, Βριλήσσια, Αττική, 152 38, Greece
Το Cine Δράση συνεχίζει τις προβολές του την Πέμπτη 19 Μαρτίου 2026, στις 8:15΄μμ στο ΤΥΠΕΤ με την ταινία «Προσωπική Ζωή» της Tamara Jeckins («Slums of Beverly Hills», «Savages»). Μία ταινία για το γάμο, τη φθορά του, την οικογενειακή ζωή και κυρίως τα ηθικά και υπαρξιακά ζητήματα που συνδέονται με την ικανοποίηση της ανάγκης(;) των ανθρώπων -ανδρών και γυναικών- να γίνουν γονείς και να αποκτήσουν οικογένεια. Αφορμή η ιστορία ενός ζευγαριού 45άρηδων που επιθυμούν να γίνουν γονείς και το επιδιώκουν απεγνωσμένα με όλους τους τρόπους. Καθώς προσπαθούν αντιλαμβάνονται ότι η νεανική άποψη ότι έχουν όλη τη ζωή μπροστά τους και συνεπώς απεριόριστο χρόνο να κάνουν τις επιθυμίες τους πραγματικότητα κάποια στιγμή, απότομα δεν ισχύει.
Ο Ρίτσαρντ (Paul Giamatti) και η Ρέιτσελ (Kathryn Hahn) ένα ζευγάρι στη Νέα Υόρκη προσπαθούν για χρόνια να κάνουν παιδί. Έχουν δοκιμάσει διάφορες θεραπείες, έχουν επισκεφτεί γιατρούς και έχουν φλερτάρει με την υιοθεσία και την παρένθετη μητρότητα. Ωστόσο δεν τα έχουνε καταφέρει. Η διαδικασία αυτή φθείρει και δοκιμάζει τη σχέση τους, όμως η ανίκητη επιθυμία τους, τα αίτια της οποίας ποτέ δεν εξερευνιούνται ενδελεχώς, τους κρατάει ενωμένους. Η Ρέιτσελ είναι 41 ετών. Δεν είναι τόσο γόνιμη όσο ήταν παλιά. Ο Ρίτσαρντ είναι 47. Ούτε εκείνος είναι σε φάση πλήρους γονιμότητας. Αυτή η εμμονή αποσπά την προσοχή τους από την αντιμετώπιση μακροχρόνιων προβλημάτων στον γάμο τους, στην επαγγελματική τους ζωή και ίσως και προσωπικών ανασφαλειών ή και νευρώσεων. Ο Ρίτσαρντ ήταν κάποτε ένας καταξιωμένος ηθοποιός και θεατρικός ιμπρεσάριος. Τώρα διευθύνει μια εταιρεία παρασκευής τουρσιών. Η Ρέιτσελ είναι συγγραφέας, προσπαθεί να ολοκληρώσει ένα νέο μυθιστόρημα αλλά δυσκολεύεται να παραμείνει συγκεντρωμένη, κάτω από την πίεση της επιθυμίας της και την απαιτητική επαφή της με το ιατρικό σύστημα γονιμότητας. Ξέρουν ότι το να κάνουν παιδί είναι δύσκολο, αλλά αρνούνται να τα παρατήσουν. Όταν στην ζωή τους θα μπει η ανιψιά τους Σάντι (Kayli Carter), μια τρυφερή και κάπως ανώριμη φοιτήτρια με συγγραφικές ανησυχίες, το ζευγάρι αρχίζει να εξετάζει σοβαρά το ενδεχόμενο της αγοράς ωαρίων. Πρέπει να το κάνουν; Η νεαρή πάντως ενθουσιάζεται. Χρειάζεται τα χρήματα, αλλά πολύ περισσότερο αγαπά τον Ρίτσαρντ και τη Ρέιτσελ. Θέλει να κάνει κάτι για αυτούς. Και επίσης βρίσκεται στο δικό της σταυροδρόμι και ίσως νιώθει ότι ήρθε η ώρα για μια χειρονομία τόσο δραματική όσο εκείνες που βρίσκει στα λογοτεχνικά έργα που αγαπά ή σε εκείνα που γράφουν συμμαθητές της για τα οποία παραπονιέται ότι είναι «ελαφρώς καλυμμένες αυτοβιογραφικές ανοησίες για την ανατροφή τους». Η Σάντι αγνοεί το γεγονός ότι ζει μερικά από τα ίδια κλισέ που απεχθάνεται στη μυθοπλασία και τις ζωές των άλλων.
Η πλοκή του φιλμ έχει πολλές ανατροπές, άλλες προβλέψιμες, άλλες απροσδόκητες. Το πιο σημαντικό είναι οι παρατηρήσεις, οπτικές και λεκτικές, που ενσωματώνονται σε κάθε σκηνή. Το πρώτο μέρος ακολουθεί τη Ρέιτσελ και τον Ρίτσαρντ στις σχέση τους με το ιατρικό σύστημα, καθώς υποβάλλονται σε εξετάσεις για να διαπιστωθεί αν έχουν κάποιο συγκεκριμένο πρόβλημα που μπορεί να διορθωθεί επιστημονικά. Ο γιατρός γονιμότητάς τους, μιλάει ειλικρινά για τα εμπόδια στο δρόμο τους. Τον ακούν αλλά δεν αφομοιώνουν τα γεγονότα τόσο βαθιά όσο θα έπρεπε – ή ίσως είναι απλώς απελπιστικά αισιόδοξοι. Το ζευγάρι έχει στενές σχέσεις με τον αδερφό του Ρίτσαρντ, Τσάρλι (John Carroll Lynch), τη δεύτερη σύζυγό του, Σύνθια (Molly Shannon), της οποίας κόρη από άλλο γάμο είναι η Σάντι. Από όλους αυτούς έχουν συναισθηματική, οικονομική και γενικά ευρύτατη υποστήριξη. Η ταινία αποκτά μια διαφορετική τροπή λιγότερο θορυβώδη και αστεία, πιο τρυφερά παρατηρητική, όταν η Σάντι μετακομίζει σπίτι τους με τον Ρίτσαρντ και τη Ρέιτσελ να θέτουν επί τάπητος το ζητούμενο. Το σενάριο φροντίζει να διευκρινίσει ότι κανένας από αυτούς δεν είναι συγγενής—ο Τσάρλι είναι θετός αδελφός του Ρίτσαρντ και δεύτερος σύζυγος της Σύνθια. Διαφορετικά τα ηθικά προβλήματα που ανακύπτουν έτσι και αλλιώς θα ήταν σοβαρότερα.
Η Tamara Jenkins αποδεικνύεται λαμπρή χρονικογράφος των λευκών της ανώτερης μεσαίας τάξης και των αδυναμιών τους. Οι λεπτομέρειες που παρατηρεί και μεταφέρει στην οθόνη είναι ανθρωπολογικά ακριβείς, διαθέτει ενσυναίσθηση αλλά δεν απαιτεί τη συμπάθεια. Γνωρίζει ότι αυτοί οι άνθρωποι μπορεί να είναι μικροπρεπείς και απορροφημένοι στα ατομικά τους δράματα τόσο που δεν εκτιμούν αυτό που έχουν, αλλά καταλαβαίνει τις βαθιές βιολογικές παρορμήσεις που ωθούν το Ρίτσαρντ και την Ρέιτσελ, οι οποίοι πέρασαν το πρώτο μέρος της ενήλικης ζωής τους ως καλλιτέχνες χωρίς να αναλαμβάνουν ευθύνες απέναντι σε κανέναν άλλον εκτός από τον εαυτό τους. Μέρος του χιούμορ της σεναριογράφου-σκηνοθέτη φτάνει μέχρι τα όρια της φάρσας όπως όταν ο Ρίτσαρντ δικαιολογημένα ξεσπάει ενάντια στην αντιεπαγγελματική συμπεριφορά ενός γιατρού και μετά συνειδητοποιεί ότι το παρακάνει ενώ ο ίδιος γίνεται θέαμα. (Κανείς δεν αυτοσαρκάζεται καλύτερα από τον Paul Giamatti). Συχνά η ταινία εμβαθύνει στις λεπτομέρειες του γάμου και της οικογενειακής ζωής με χειρουργική ακρίβεια αποτυπώνοντας φευγαλέες εικόνες και στιγμές. Το τεστ προσωπικότητας που κάνει η Σάντι για να πάρει από το ιατρικό σύστημα την άδεια για την πώληση των ωαρίων της περιλαμβάνει δηλώσεις οι οποίες φαίνονται σχεδόν ποιητικές μέσα στην παραδοξότητά τους: «Κατά καιρούς σας καταλαμβάνουν κακά πνεύματα;». «Θα θέλατε να γίνετε τραγουδίστρια;». Η Kathryn Hahn, σε αυτόν τον πρώτο πρωταγωνιστικό της ρόλο, ελέγχει το παίξιμο της και χειρίζεται με δεξιοτεχνία τις απαιτήσεις του.
Οι διάλογοι όλοι και πιο ειδικά αυτοί μεταξύ της Ρέιτσελ και του Ρίτσαρντ, είναι οξυδερκείς αποκαλύπτοντας στο θεατή αυτά που τους έφεραν κοντά: μια κοινή αγάπη για τη δημιουργικότητα συν αναμφισβήτητη κωμική χημεία, καθώς και την απελπισία που κρύβουν ο καθένας βαθιά μέσα του από φόβο μήπως κάνουν μια σχέση ήδη τεταμένη, δυσάρεστη. Ο καθένας κάποιες φορές νιώθει ότι η αποτυχία τους να κάνουν παιδί βαραίνει ή είναι λάθος του άλλου. Η σκηνοθέτης προβάλει κοινωνικά μηνύματα, χωρίς να σχολιάζει αν οι αποφάσεις τους ήταν σωστές ή λάθος. Ο Ρίτσαρντ κάποτε προκαλεί τη Ρέιτσελ αποδίδοντας της την ευθύνη για την κατάστασή τους στα μηνύματα που πήρε για την οικογένεια και την καριέρα στο κολέγιο. «Δεν μπορείς να κατηγορήσεις τον φεμινισμό του δεύτερου κύματος για την αμφιθυμία μας σχετικά με το να κάνουμε παιδί!» βογκάει. Το φιλμ δίνει επίσης ένα ολοκληρωμένα το πορτρέτο ενός συγκεκριμένου αστικού τρόπου ζωής. Αυτή των δημιουργικών ανθρώπων που ζουν πέρα από τις δυνατότητές τους επειδή δεν θέλουν να εγκαταλείψουν τα νεανικά όνειρα για τη μεγάλη πόλη ή να υποκύψουν στις δυνάμεις εκείνες που συνωμοτούν για να κάνουν την ύπαρξή τους επισφαλή και μη ρεαλιστική.
ΗΠΑ, Δραματική Κομεντί, 2018. Διάρκεια: 123’. Σενάριο-Σκηνοθεσία: Tamara Jenkins. Πρωταγωνιστούν: Kathryn Hahn, Paul Giamatti, Kayli Carter, Molly Shannon, Denis O’Hare, Emily Robinson, Charlotte Grimes, John Carroll Lynch, Desmin Borges, Siobhan Fallon Hogan.
Πληροφορίες:
Το χειμερινό Cine-Δράση προβάλει ταινίες κάθε Πέμπτη στην αίθουσα του πάρκου «Μ. Θεοδωράκης» (ΤΥΠΕΤ), Υμηττού & Πλαταιών, Βριλήσσια, στις 8.15 το βράδυ.

Σκεφτομουν την Άννα στα Εξάρχεια
2026-03-19 20:00 - 22:00 | Πολιτικός Χώρος Ταξικής Αντεπίθεσης Καλλιδρομίου 49, Καλλιδρομίου 49, Αθήνα, Αττική, 106 81, Greece
Σύντροφοι & Συντρόφισσες για την Επαναστατική Μνήμη | ΣΚΕΦΤΟΜΟΥΝ ΤΗΝ ΑΝΝΑ | Ένα φιλμ – ντοκιμαντέρ του Τομάζο Αραμίνι – Μια ιστορία Εξέγερσης & Αγάπης από την ιταλική Έφοδο στον Ουρανό της δεκαετίας του ’70 [Πέμπτη 19 Μαρτίου 20.00 Καλλιδρομίου 49]
Ενα εθνογραφικό – παραστατικό πείραμα. τολμηρό και προκλητικό για κάθε δεδομένη σύμβαση, αφού συνδυάζει μέσα στον κινηματογραφικό φακό την πραγματικότητα με τη μυθιστορία. Μια ιστορία Εξέγερσης & Αγάπης από την ιταλική Έφοδο στον Ουρανό της δεκαετίας του ’70. Μέσα από τη μαρτυρία του Πασκουάλε Αμπατάντζελο -πολιτικοποιημένου κακοποιού, μεταξύ των ιδρυτών των Ενόπλων Προλεταριακών Πυρήνων (NAP), ενός από τους δεκατρείς πολιτικούς κρατούμενους, την απελευθέρωση των οποίων είχαν ζητήσει οι Ερυθρές Ταξιαρχίες (BR) με αντάλλαγμα την απελευθέρωση του πρώην πρωθυπουργού και προέδρου της Χριστιανοδημοκρατίας Άλντο Μόρο- το φιλμ ανατρέχει στις σημαντικότερες εξεγέρσεις των ιταλικών φυλακών εκείνων των χρόνων, θέτοντας παράλληλα τα διαχρονικά επίκαιρα ερωτήματα, σχετικά με την αναγκαιότητα ή μη της βίας για την επίτευξη της κοινωνικής – ταξικής απελευθέρωσης.
“Είναι δύο μέτρα και σταθμά: το χαμόγελο και η τρυφερότητα στρέφονται προς τους συντρόφους, τους αγαπημένους, ενώ η σκληρότητα στρέφεται ενάντια στον εχθρό…”
Η παγκόσμια πρεμιέρα του πραγματοποιήθηκε στη Φλωρεντία στις 4/11/2024 στο εθνικό διαγωνιστικό τμήμα του κινηματογραφικού Festival dei Popoli ενώ προβλήθηκε και στο πλαίσιο του Pitching Forum του 24ου Φεστιβάλ Ντοκιμαντέρ Θεσ/νίκης.

Le Bonheur στον Μπερντέ
2026-03-19 21:00 - 23:00 | Αυτοδιαχειριζόμενος κοινωνικός χώρος Μπερντές, Αράδου 55, Αθήνα, Αττική, Greece
Την ερχόμενη Πέμπτη 19/3 στις 21:00, ο Σινέ-Μπερντές προβάλλει την ταινία «Le Bonheur» (1965) της Agnés Varda.
Λίγα λόγια για την ταινία: Ο Φρανσουά, ξυλουργός στο επάγγελμα, ζει μια ευτυχισμένη και ειρηνική ζωή με τη γυναίκα του και τα δύο παιδιά του. Σύντομα, τα πράγματα περιπλέκονται όταν ερωτεύεται την Εμιλί, μια υπάλληλο του ταχυδρομείου.
Λίγα λόγια και για την ομάδα μας: Σε μια εποχή που η ακρίβεια καταπιέζει όλες τις πτυχές της ζωής μας, η επαφή με την τέχνη του κινηματογράφου αποτελεί πλέον ένα ακριβό χόμπι. Κόντρα σε λογικές κέρδους προτάσσουμε μια συλλογική εμπειρία θέασης χωρίς αντίτιμο. Κάθε Πέμπτη ο Μπερντές μετουσιώνεται σε ένα σινεμά από εμάς για εμάς. Με το πέρας της προβολής καθόμαστε και κουβεντιάζουμε, διότι όταν μοιραζόμαστε τα συναισθήματα και τις σκέψεις μας για μια ταινία δεν την ξεχνάμε ποτέ! Προσκαλούμε όσα μοιράζονται την ίδια αγάπη για την έβδομη τέχνη να συμμετέχουν ενεργά στην πραγματοποίηση των αυτοοργανωμένων προβολών, και να στηρίζουν τον χώρο με την παρουσία τους.
Η ταινία ξεκινάει στις 21:15.
Μετά από κάθε προβολή ακολουθεί συζήτηση.
Πρόσβαση 220/221 (6η Ιλισίων)
Στον χώρο λειτουργεί κινηματικό βιβλιοπωλείο και δανειστική βιβλιοθήκη.
Σας περιμένουμε κάθε Πέμπτη στις 21:00.

11ο Aphrodite Cup στο Φάληρο
2026-03-20 08:00 - 23:00, 2026-03-21 08:00 - 23:00 | Ολυμπιακό Κλειστό Γυμναστήριο του Φαλήρου Tae Kwon Do, Μωραϊτίνη, Φάληρο, Αττική, 17561, Greece
Το Aphrodite Cup φέρνει στην Αθηναϊκή Ριβιέρα 480 αθλήτριες και μέλη αποστολών από όλο τον πλανήτη
Η διοργάνωση που από το 2015 αναδεικνύει τον γυναικείο αθλητισμό, προσελκύει στην Ελλάδα εκατοντάδες αθλήτριες της ρυθμικής γυμναστικής από όλο τον πλανήτη και διαφημίζει το Παλαιό Φάληρο χάρη στον περιβαλλοντικό, τουριστικό και κοινωνικό χαρακτήρα της, βρίσκεται προ των πυλών: Από τις 20 μέχρι τις 22 Μαρτίου, το 11ο Διεθνές Τουρνουά Aphrodite Cup θα μετατρέψει το Ολυμπιακό Κλειστό Γυμναστήριο του Φαλήρου σε επίκεντρο της παγκόσμιας ρυθμικής γυμναστικής, προβάλλοντας με ιδανικό τρόπο την περιοχή της Αθηναϊκής Ριβιέρας.
Η είσοδος θα είναι ελεύθερη για τους φιλάθλους, οι οποίοι θα μπορέσουν φέτος να θαυμάσουν αθλήτριες από 38 χώρες, αριθμό που αποτελεί ρεκόρ στην ιστορία του θεσμού.
Στους αγώνες θα παρευρεθούν συνολικά 480 μέλη αποστολών από πέντε ηπείρους -300 αθλήτριες και 180 προπονήτριες και συνοδοί- που θα πρωταγωνιστήσουν σε ένα αθλητικό γεγονός υψηλού επιπέδου και ταυτόχρονα θα τονώσουν σημαντικά την τοπική οικονομία μέσα από την παρουσία τους.
Ο Δήμαρχος Παλαιού Φαλήρου Γιάννης Φωστηρόπουλος, ο οποίος από τη γέννηση του θεσμού μέχρι σήμερα είχε καθοριστική συμβολή στην καθιέρωση και στη γιγάντωση του Aphrodite Cup, δήλωσε ενόψει της προσεχούς διοργάνωσης: «Στον Δήμο Παλαιού Φαλήρου η Ρυθμική Γυμναστική δεν είναι απλώς ένα άθλημα αλλά ένας θεσμός, μια ζωντανή παράδοση που ενσωματώνεται στην καρδιά της πόλης μας. Ακόμα μία χρονιά φιλοξενούμε με υπερηφάνεια το Διεθνές Τουρνουά Aphrodite Cup που πλέον αποτελεί σημείο αναφοράς για την αριστεία και το πάθος στον αθλητισμό. Η στήριξή μου στην συγκεκριμένη διοργάνωση είναι απόλυτη και αδιαπραγμάτευτη εδώ και χρόνια, γιατί πιστεύω ακράδαντα ότι το Παλαιό Φάληρο είναι πλέον το σπίτι της Ρυθμικής Γυμναστικής, καθώς το Aphrodite Cup φέρνει κορυφαίες αθλήτριες στην πόλη μας και υπηρετεί αξίες που ενισχύουν το αθλητικό πνεύμα. Όλη η πορεία από το πρώτο βήμα μέχρι και σήμερα είναι αποτέλεσμα του συγκερασμού σκληρής δουλειάς και αδιάκοπου ενθουσιασμού των ανθρώπων που στηρίζουν τη διοργάνωση και όλων όσων είμαστε αφοσιωμένοι στην επιτυχία της. Σε όλες τις συμμετέχουσες αθλήτριες εύχομαι καλή επιτυχία και να απολαύσουν τις στιγμές που θα ζήσουν στην πόλη μας».
Το Aphrodite Cup διοργανώνεται από τον Γυμναστικό Όμιλο Παλαιού Φαλήρου «Η Αρμονία», με συνδιοργανωτές φορείς την Ελληνική Γυμναστική Ομοσπονδία και τον Δήμο Παλαιού Φαλήρου, με Θεσμικό Υποστηρικτή το Υπουργείο Παιδείας, Θρησκευμάτων και Αθλητισμού και υπό την αιγίδα της Γενικής Γραμματείας Ισότητας & Ανθρωπίνων Δικαιωμάτων και της Περιφέρειας Αττικής. Χορηγοί Επικοινωνίας είναι η ΕΡΤ και η ΕΡΑ ΣΠΟΡ.
Στο πλαίσιο της διοργάνωσης, την Κυριακή 22 Μαρτίου θα υλοποιηθεί το εργαστήρι Αθλητικής Παιδείας και Αξιών «Δημήτριος Βικέλας» της Οργανωτικής Επιτροπής του Υπουργείου Παιδείας, Θρησκευμάτων και Αθλητισμού και θα δοθεί μετάλλιο συμμετοχής σε όλους.
Το Aphrodite Cup είναι ενταγμένο στο επίσημο αγωνιστικό ημερολόγιο της Παγκόσμιας Ομοσπονδίας Γυμναστικής (World Gymnastics), έχει την υποστήριξη της περιβαλλοντικής οργάνωσης «Ινστιτούτο Ομάδα για τον Κόσμο – Περιβαλλοντική Συμμαχία 2004+» και προωθεί τους Στόχους Βιώσιμης Ανάπτυξης των Ηνωμένων Εθνών.
Το αναλυτικό πρόγραμμα και περισσότερες πληροφορίες υπάρχουν στον επίσημο δικτυακό τόπο της διοργάνωσης: https://aphroditecup.com/el/.

Έκθεση του ζωγράφου Άγγελου Ραζή στο Ηράκλειο Αττικής
2026-03-20 18:00 - 21:00 | Πάρκο ΟΤ216 Ηράκλειο, Πευκών 55, Ηράκλειο, Αττική, 14122, Greece
Αναδρομική έκθεση του ζωγράφου Άγγελου Ραζή με ελεύθερη είσοδο – 20 με 31 Μαρτίου στο ΟΤ216
Την αναδρομική έκθεση του γνωστού ζωγράφου Άγγελου Ραζή παρουσιάζει στο κοινό ο Δήμος Ηρακλείου Αττικής. Από τις 20 έως τις 31 Μαρτίου στον καινούργιο δημοτικό πολυχώρο «ΟΤ216» (Παλαιολόγου και Ελ. Βενιζέλου, Ηράκλειο Αττικής) ο Άγγελος Ραζής εκθέτει επιλεγμένα έργα της μακράς του καλλιτεχνικής πορείας, υπό την διεύθυνση παραγωγής και την επιμέλεια του ιστορικού τέχνης, Κωνσταντίνου Σπυρόπουλου.
Η έκθεση είναι ανοικτή με ελεύθερη είσοδο για το κοινό με το εξής πρόγραμμα:
Δευτέρα με Παρασκευή 10.00 με 12.00 το πρωί και 18.00 με 21.00 το απόγευμα
Σάββατο 17.00 με 21.00 το απόγευμα
Κυριακή 10.00 με 13.00 το πρωί
Τα επίσημα εγκαίνια της Έκθεσης θα γίνουν την Παρασκευή 20 Μαρτίου στις 18.30.
Ο Άγγελος Ραζής γεννήθηκε στη Θεσσαλονίκη το 1943. Από το 1968 έως το 1973 σπούδασε ζωγραφική και χαρακτική στην Ανωτάτη Σχολή Καλών Τεχνών με δασκάλους τους Νίκο Νικολάου και Κώστα Γραμματόπουλο. Την περίοδο του 1973 μέχρι και το 1980 έζησε στη Μήθυμνα της Λέσβου όπου ασχολήθηκε με την αγιογραφία και έπειτα στη μεσαιωνική πόλη Troyes της Γαλλίας όπου μελέτησε τη δυτική τέχνη. Με αφορμή τις εκθέσεις του ταξίδεψε στη Γερμανία, στην Κύπρο, στο Βέλγιο, στη Γαλλία και σε άλλες χώρες του κόσμου. Έργα του βρίσκονται σε ιδιωτικές και δημόσιες συλλογές στην Ελλάδα και στο εξωτερικό.
«Υποδεχόμαστε με χαρά την έκθεση αυτού του μοναδικού Έλληνα καλλιτέχνη και σας περιμένουμε να ταξιδέψουμε μαζί μέσα στους πίνακες και τα χρώματα. Ο Δήμος Ηρακλείου Αττικής είναι πάντα αρωγός στον Πολιτισμό, προωθώντας τις Τέχνες στην τοπική μας κοινωνία», το μήνυμα του δημάρχου Ηρακλείου Αττικής, Νίκου Μπάμπαλου.

Έκθεση Blackbirds chirping στο Μαρούσι
2026-03-20 19:00 - 20:00 | Πολυχώρος Πολιτισμού Άρτεμις Μαρούσι, Βασ. Όλγας 14 & Σουρή, Μαρούσι, Αττική
Ο Δήμαρχος Αμαρουσίου Θεόδωρος Αμπατζόγλου και η Αντιδήμαρχος Πολιτισμού Ειρήνη-Μαρία Χαλιώτη, σας προσκαλούν στα εγκαίνια της Ατομικής Έκθεσης Φωτογραφίας της Φλώρας Ζαφειράκη με τίτλο «Blackbirds chirping». Kατά τη διάρκεια της έκθεσης θα παρουσιαστεί και το φωτογραφικό λεύκωμα της φωτογράφου με τίτλο “Blackbirds chirping”.
«Η φωτογραφική σειρά “Blackbirds chirping”, της Φλώρας Ζαφειράκη συγκροτείται ως μια μακρόχρονη παρατήρηση ενός περιαστικού τοπίου σε διαρκή μετάβαση. Ανάμεσα στη φύση και την πόλη, στα ρέματα και την ανοικοδόμηση, η περιοχή αναδύεται ως χώρος όπου η καθημερινότητα διαμορφώνεται μέσα από αντιφάσεις, επικαλύψεις και εύθραυστες ισορροπίες.
Η Φλώρα στρέφει το βλέμμα της στα υπολείμματα μιας παλαιότερης παραγωγικής οικονομίας, μαρμαροτεχνία, αγγειοπλαστική, αγροτικές καλλιέργειες, όχι ως εξιδανικευμένα κατάλοιπα ενός χαμένου παρελθόντος, αλλά ως υλικά ίχνη που επιμένουν μέσα σε έναν αστικό ιστό που τα καθιστά ολοένα πιο δυσανάγνωστα. Αυτά τα ίχνη λειτουργούν ως μαρτυρίες ενός τρόπου σχέσης με τον χώρο που εκτοπίζεται σταδιακά, χωρίς να εξαφανίζεται πλήρως.
Η φωτογραφική της προσέγγιση αποφεύγει τόσο τη νοσταλγική αναπαράσταση του παρελθόντος όσο και μια καταγγελτική ανάγνωση της αστικοποίησης. Αντίθετα, καταγράφει την ενδιάμεση κατάσταση: τη συνύπαρξη παλαιών και νέων κατοίκων, φυσικών και δομημένων στοιχείων, μνήμης και μετασχηματισμού.
Οι εικόνες εστιάζουν στα ίχνη της ανθρώπινης δραστηριότητας και στις διακριτικές μεταβολές του τοπίου, παλιές υποδομές, απομεινάρια κεραμικής παραγωγής, νέες κατοικίες, φυσικά στοιχεία που επιμένουν. Η φωτογραφία λειτουργεί ως μέσο παρατήρησης μιας κατάστασης που παραμένει ανοιχτή, χωρίς να έχει ακόμη παγιωθεί.
Τα κοτσύφια, ενταγμένα στο περιαστικό περιβάλλον, δεν λειτουργούν ως απλή μεταφορά αλλά ως ένδειξη μιας συνθήκης διαρκούς βιολογικής και κοινωνικής προσαρμογής. Συνυπάρχουν με την ανθρώπινη δραστηριότητα, κατοικώντας έναν χώρο που μετασχηματίζεται χωρίς να τους ανήκει πλήρως. Το κελάηδισμά τους, άλλοτε επίμονο και άλλοτε σχεδόν ανεπαίσθητο, συνοδεύει μια αφήγηση για την κατοίκηση ως διαδικασία διαρκούς διαπραγμάτευσης, όπου φύση και πόλη συνυπάρχουν σε εύθραυστη ισορροπία. Όπως και οι άνθρωποι της περιοχής, κινούνται σε ένα τοπίο που αλλάζει ταχύτερα απ’ όσο μπορεί να αφομοιωθεί, σε συνεχή εγρήγορση απέναντι στην απώλεια, τη μετάβαση και την αναδιανομή του χώρου.» Δρ. Νίνα Κασσιανού
Σύντομο Βιογραφικό Η Φλώρα Ζαφειράκη γεννήθηκε στη Θεσσαλονίκη. Σπούδασε Χημεία στην Ελλάδα και τη Γερμανία και εργάστηκε ως Χημικός. Από το 2014 ασχολείται δημιουργικά με τη φωτογραφία. Μέσα από την επαγγελματική της δράση γύρω από το περιβάλλον διαμόρφωσε μία φωτογραφική γραφή που αφουγκράζεται τη σχέση, την ένταση και την αρμονία, ανάμεσα στον άνθρωπο και τη φύση.
Έχει παρακολουθήσει μία σειρά εργαστηρίων σε δημιουργικές πρακτικές στη φωτογραφία. Σε αυτά συμπεριλαμβάνονται τα μαθήματα φωτογραφίας στο Πολιτιστικό Κέντρο του Δήμου Αμαρουσίου, στην Ανώτατη Σχολή Καλών Τεχνών Αθήνας και το Ελληνικό Κέντρο Φωτογραφίας Αθήνας.
Έχει συμμετάσχει σε ομαδικές εκθέσεις, όπως: Encontros da Imagem Festival/Πορτογαλία 2025, Photopolis Festival 2024, Photometria Festival 2019, ΑΣΚΤ 2018 και σε διεθνείς Πλατφόρμες Τέχνης όπως Platforms Project 2020-2024, Back to Athens9 2022.
Δείγματα της δουλειάς της έχουν δημοσιευτεί σε περιοδικά τέχνης, φωτογραφικά βιβλία και έχουν φιλοξενηθεί σε ιστοσελίδες.
Εγκαίνια έκθεσης: Παρασκευή, 20.03.2026 και ώρα 7.00 μ.μ.
Διάρκεια έκθεσης: 20-31.03.2026
Ώρες λειτουργίας
Καθημερινές: 10.00-14.00 & 17.00-20.00
Σάββατο:10.00-14.00
Πολυχώρος Πολιτισμού «Άρτεμις»
Διεύθυνση: Βασιλίσσης Όλγας 14 & Σουρή, Μαρούσι
Υπό την αιγίδα του Δήμου Αμαρουσίου

Το Λιβάδι που Δακρύζει στη Νέα Ιωνία
2026-03-20 19:00 - 21:00 | Κινηματογράφος Αστέρας Νέα Ιωνία, Ασκληπιού 4, Νέα Ιωνία, Αθήνα, 14231, Greece
Αγαπητοί φίλοι, η Κινηματογραφική Λέσχη Ν. Ιωνίας «ΜΠΛΟΚΟ» εξασφάλισε, για πρώτη φορά, δικαιώματα προβολής ταινίας του κορυφαίου Έλληνα σκηνοθέτη Θόδωρου Αγγελόπουλου! Θα προβάλουμε την ταινία-έπος «Το Λιβάδι που Δακρύζει», την οποία δεσμευόμαστε ότι θα την επαναλάβουμε όσες φορές χρειαστεί ώστε κανείς να μην μείνει χωρίς να την παρακολουθήσει!
Το Λιβάδι που Δακρύζει (2004)
Παρασκευή 20 Μαρτίου Ώρα 7.00 μ.μ.
Δημοτικός Κινηματογράφος Ν. Ιωνίας «ΑΣΤΕΡΑΣ» (Ασκληπιού 4)
Σκηνοθεσία: Θόδωρος Αγγελόπουλος
Υπόθεση: Το «Λιβάδι που δακρύζει» αρχίζει με την άφιξη των ξεριζωμένων αστών της ελληνικής παροικίας, από την Οδησσό το 1919, που από σχετικά εύπορη ζωή καταλήγουν πρόσφυγες, για να εγκατασταθούν στη γη που τους υποσχέθηκαν.
Εδώ ξεκινάει η ιστορία αγάπης ανάμεσα στον Αλέξη και την Ελένη. Δυο μικρά παιδιά που μεγαλώνουν στην όχθη του ποταμού. Μια αγάπη που προσκρούει αρχικά στη θέληση του πατέρα του μικρού που βλέπει στην Ελένη μια μέλλουσα σύζυγο, ενώ στη συνέχεια θα χρειαστεί να ξεπεράσει τα εμπόδια που θα παρεμβάλλονται από τα ιστορικά γεγονότα και τις οικονομικοκοινωνικές διαστάσεις που σημαδεύουν τη ζωή τους. Οι δυο περιοδεύουν την Ελλάδα, προσπαθώντας ενάντια στη «μοίρα», αφού έφυγαν καταραμένοι από το χωριό να κάνουν τούτη την αγάπη να ζήσει πάνω από τα γεγονότα.
Η μοίρα όμως είναι αναπόφευκτη. Ο Αλέξης θα φύγει μετανάστης στην Αμερική, τη «γη της Επαγγελίας». Η Ελένη πίσω συλλαμβάνεται για απόκρυψη αντικαθεστωτικού. Πάλι όμως η ιστορία παρεμβάλλεται. Ο πόλεμος, η Κατοχή και ο Εμφύλιος. Ο Αλέξης πεθαίνει στην Οκινάουα όπου πολέμησε με τον αμερικανικό στρατό. Η Ελένη, ακολουθώντας τη «μοίρα» των ηρώων του Θηβαϊκού Κύκλου θα θάψει τα αλληλοσκοτωμένα παιδιά της και σε μια στιγμή πληρωμής του τιμήματος της θέλησης να ακολουθήσει την καρδιά της εγκαταλείπει τη χώρα. Περνάει τα σύνορα και χάνεται με ένα πλήθος άλλων ανθρώπων στο πουθενά και στο κρύο του βορρά και του σοσιαλιστικού ονείρου.
Αυτοί οι δυο άνθρωποι, ο Αλέξης και η Ελένη, ακολουθώντας τις περιπέτειες (κάποιοι το λένε «μοίρα») του Ελληνισμού χάνονται και ξαναβρίσκονται, ανάλογα με τον «ρουν» της ιστορίας και τις «συνθήκες». Που όμως είναι πάντα παρόντες στα μεγάλα εθνικά και διεθνή ιστορικά γεγονότα.
Το «Λιβάδι που δακρύζει» είναι το πρώτο μέρος μιας τριλογίας και, όπως έχει πει ο Θόδωρος Αγγελόπουλος, «ένας ποιητικός απολογισμός του αιώνα που έφυγε και μια οραματική σχέση με τον αιώνα που διανύουμε μέσα από έναν έρωτα που προκαλεί το χρόνο».
Στην ταινία θ’ αναγνωρίσει κανείς σημάδια από τον «Οιδίποδα Τύραννο», τους «Επτά επί Θήβας» και την «Αντιγόνη». Με δομή αρχαίας τραγωδίας φτιάχνει τη δωδέκατη κατά σειρά μεγάλου μήκους ταινία του. Αψεγάδιαστη τόσο από άποψη αισθητικής όσο και από τεχνικής πλευράς και μια από τις ακριβότερες παραγωγές του ελληνικού κινηματογράφου, αγγίζοντας τα όρια του άψογου. Μερικά από τα πλάνα δικαιώνουν την άποψη πως ο κινηματογράφος είναι Τέχνη που κλείνει στο εσωτερικό της το σύνολο των τεχνών (αρχιτεκτονική, ζωγραφική, ποίηση, χρώματα, σκιές, φως, μουσικές, ψίθυροι).
Την ταινία κοσμούν με τις ερμηνείες τους μεγάλοι ηθοποιοί όπως η Αλεξάνδρα Αϊδίνη, ο Νίκος Πουρσανίδης, ο Γιώργος Αρμένης, ο Βασίλης Κολοβός, η Εύα Κοταμανίδου, η Τούλα Σταθοπούλου, ο Μιχάλης Γιαννάτος, η Θάλεια Αργυρίου, ο Γρηγόρης Ευαγγελάτος.
Το «Λιβάδι» έχει τιμηθεί με δεκάδες βραβεία και υποψηφιότητες σε πολλές κατηγορίες, σε φεστινβάλ κινηματογράφου ανάμεσα στα οποία ξεχωρίζει αυτό της διεθνούς επιτροπής κριτικών FIPRESCI της Ευρωπαϊκής Ακαδημίας όπως και η επίσημη συμμετοχή στο Φεστιβάλ Κινηματογράφου Βερολίνου.
Τελικά οι ταινίες του Αγγελόπουλου, ο καλός κινηματογράφος, η τέχνη, είναι στοιχεία διαχρονικά!
Μια πραγματικά σπουδαία προβολή που δεν πρέπει να χάσει κανείς!
Η είσοδος είναι ελεύθερη.
Σας περιμένουμε όλους!

The Last Days of Disco στην Ελληνοαμερικανική Ένωση
2026-03-20 19:00 - 21:00 | Ελληνοαμερικάνικη Ένωση HAU, Μασσαλίας 22, Αθήνα, Αττική, 10680, Greece
Ο Whit Stillman στην Ελληνοαμερικανική Ένωση
Η Ελληνοαμερικανική Ένωση στο πλαίσιο του KINO Athens International Independent Film Festival, υποδέχεται τον καταξιωμένο Αμερικανό σκηνοθέτη σε δύο ξεχωριστές εκδηλώσεις αφιερωμένες στο έργο και την εμπειρία του στον ανεξάρτητο κινηματογράφο. Στο πλαίσιο του προγράμματος Independent Heroes, πραγματοποιείται ειδική εστίαση στον δημιουργό, τιμώντας τα αιχμηρά, διαλογικά του πορτρέτα κοινωνικών τελετουργιών, τον ρομαντικό ιδεαλισμό και την ιδιαίτερη, διαχρονική κωμωδία τρόπων που χαρακτηρίζει το έργο του και έχει αφήσει ισχυρό αποτύπωμα στον σύγχρονο ανεξάρτητο κινηματογράφο. Ο Whit Stillman αναμένεται στην Αθήνα για να παρουσιάσει ο ίδιος τον κινηματογράφο του στο αθηναϊκό κοινό και να μοιραστεί την εμπειρία του μέσα από ένα masterclass αφιερωμένο στη δημιουργία ανεξάρτητων ταινιών.
The Last Days of Disco
Παρασκευή 20 Μαρτίου | 19:00
Η ταινία που κυκλοφόρησε το 1998, αποτελεί ένα κομψό και ευφυές πορτρέτο νεαρών επαγγελματιών που αναζητούν τον έρωτα, την επαγγελματική φιλοδοξία και την ταυτότητά τους στα τελευταία χρόνια της εποχής της ντίσκο, στις αρχές της δεκαετίας του 1980 στη Νέα Υόρκη. Με το αιχμηρό της χιούμορ, τους αξέχαστους χαρακτήρες και τη διεισδυτική κοινωνική της ματιά, η ταινία έχει εξελιχθεί σε cult κλασικό έργο και αποτελεί ένα από τα πιο χαρακτηριστικά δείγματα του αμερικανικού ανεξάρτητου κινηματογράφου της δεκαετίας του 1990.
Οργάνωση: Ελληνοαμερικανική Ένωση | KINO Athens International Independent Film Festival
Πρόγραμμα
Προβολή: Παρασκευή 20 Μαρτίου, 19:00
Masterclass: Σάββατο 21 Μαρτίου, 12:00
Είσοδος ελεύθερη. Θα τηρηθεί σειρά προτεραιότητας.
Θέατρο Ελληνοαμερικανικής Ένωσης Μασσαλίας 22, Αθήνα

Δεσμώτες στην Πετρούπολη
2026-03-20 20:00 - 22:00 | Κινηματοθέατρο Πετρούπολις – Πνευματικό Κέντρο Πετρούπολης, Μπουμπουλίνας 59 & Αθ. Διάκου, Πετρούπολη, Αττική, 13231, Greece
Δεσμώτες
Δανία / Σουηδία / Γαλλία (2024) | Διάρκεια: 100’ | Σκηνοθεσία: Γκούσταβ Μέλερ | Σενάριο: Γκούσταβ Μέλερ, Εμίλ Νίγκααρντ Αλμπερτσεν | Πρωταγωνιστούν: Σίντσε Μπαμπέτ Κνούτσεν, Σεμπάστιαν Μπουλ, Νταρ Σαλίμ, Μαρίνα Μπούρας, Ολαφ Γιοχάνεσεν | Φωτογραφία: Γιάσπερ Σπάνινγκ | Μουσική: Jon Ekstrand
Μια υποδειγματική σωφρονιστική υπάλληλος στηρίζει την πίστη της στον ηθικό της κώδικα μέχρι τη στιγμή που ένας κρατούμενος μεταφέρεται στη φυλακή όπου εργάζεται και αποδεικνύεται πως είναι ο δολοφόνος του γιου της. Η αρχική της απόγνωση μετατρέπεται σε μια εσωτερική σύγκρουση ανάμεσα στο καθήκον και την εκδίκηση, σε ένα ατμοσφαιρικό ψυχογράφημα που διατρέχει τα όρια του θεατού απέναντι στη βία, την τιμωρία και τη συμπόνια.
Ένα ψυχολογικό θρίλερ που σκηνοθέτησε ο Γκούσταβ Μέλερ, γνωστός από την προηγούμενη επιτυχία του Ο Ένοχος. Συνδυάζει εντονότατη ψυχολογική ένταση με μια “κλειστοφοβική” αίσθηση χώρου και χαρακτήρων, αναδεικνύοντας τα όρια ανάμεσα στη συμπόνια και την τιμωρία μέσα στο περιβάλλον ενός σωφρονιστικού συστήματος. Μέσα από την ιστορία της Εύας, η ταινία τίθεται σε διάλογο με ζητήματα ηθικής ευθύνης, συμπόνιας και εκδίκησης — προσφέροντας μια δυνατή, κινηματογραφικά καθαρή εμπειρία που συνδυάζει ψυχολογικό βάθος με κοινωνικό προβληματισμό.
Φεστιβάλ & Διακρίσεις
74ο Διεθνές Φεστιβάλ Κινηματογράφου του Βερολίνου (Berlinale 2024): Επίσημη συμμετοχή στο Διαγωνιστικό Τμήμα, διεκδικώντας Χρυσό Άρκτο.
48ο Hong Kong International Film Festival: Επιλογή στο τμήμα Firebird Awards Young Cinema Competition.
Reims Polar Festival: Προβολή σε διεθνές φεστιβάλ με ειδική αναφορά στο είδος.
Είσοδος Ελεύθερη
Κινηματοθέατρο “Πετρούπολις” (Πνευματικό Κέντρο Πετρούπολης)
(Μπουμπουλίνας 59 & Αθ. Διάκου)

Προβολή Kill Your Idols
2026-03-20 20:00 - 22:00 | stuΔio Λ.Αλεξάνδρας, Λ. Αλεξάνδρας 194Α, Αθήνα, Αττική, 11521, Greece
Την παρασκευή 20 Μαρτίου προβάλουμε την ταινια Kill Your Idols στο υπόγειο του Stu2io. Θα ακολουθήσει συζήτηση & μπαρ.
Η είσοδος όπως πάντα είναι ελεύθερη και το μπαρ λειτουργεί με ελεύθερη συνεισφορά.
Τα έσοδα θα διατεθούν για την οικονομική ενίσχυση της ομάδας(λειτουργικά έξοδα χώρου – εξοπλισμού).
Παραβιαστικές, εξουσιαστικές, σεξιστικές, ομοφοβικές, τρανσφοβικές και ρατσιστκές συμπεριφορές δεν θα είναι ανεκτές.
Αυτοοργανωμένη Μουσική Ομάδα StuΔio

Κράτα την Ψυχή σου στο Χέρι και Περπάτα
2026-03-20 20:30 - 22:30 | Πάρκο Λαμπηδόνας Αγίας Τριάδας Βύρωνας, Πάρκο Αγίας Τριάδας, Βύρωνας, Αττική, 16231, Greece
Κράτα την Ψυχή σου στο Χέρι και Περπάτα
Το Κοινωνικό Πολιτιστικό Κέντρο Βύρωνα σας καλεί την Παρασκευή 20/3/26 στις 8.30μμ στη Λαμπηδόνα (Άλσος Αγίας Τριάδας – Βύρωνας). Θα προβάλουμε την ταινία “Κράτα την Ψυχή σου στο Χέρι και Περπάτα”, σε σκηνοθεσία Sepideh Farsi, 2025. Πρωταγωνιστούν: Sepideh Farsi, Fatima Hassouna.
Η Ιρανή σκηνοθέτις Sepideh Farsi είχε την πρόθεση να κάνει ένα ντοκιμαντέρ για την ζωή στην Γάζα της γενοκτονίας, ωστόσο δεν κατάφερε να περάσει στην περιοχή. Έτσι, το ντοκιμαντέρ “γυρίστηκε” μέσω smartphone: η Farsi επικοινωνούσε συχνά, για περισσότερες από 200 μέρες, με την νεαρή Παλαιστίνια φωτογράφο Fatima Hassouna η οποία μετέφερε τις τραγικές συνθήκες που βίωνε με ένα χαμόγελο εντελώς αναντίστοιχο αυτών των συνθηκών. Μια φράση της ορίζει ολόκληρη τη ζωή της: «Κράτα την ψυχή σου στο χέρι και περπάτα».
Η σκηνοθέτης χτίζει όλη την ταινία πάνω στις βιντεοκλήσεις που είχε με τη Fatima κατά τη διάρκεια των επιθέσεων στη Γάζα. Δεν υπάρχουν άλλα πλάνα, μόνο τα πρόσωπά τους και οι φωτογραφίες της Fatima. Οι διακοπές της σύνδεσης, τα σπασμένα αγγλικά της Fatima, ο φόβος και ο θάνατος που μένουν πάντα σε δεύτερο πλάνο, πίσω από το πλατύ χαμόγελό της. Αυτή η απλότητα γίνεται δύναμη. Ο θεατής βρίσκει μέσα στην οικειότητα της συνομιλίας των δυο γυναικών την πιο αυθεντική μαρτυρία.
Στην τελευταία συνομιλία η Farsi, γεμάτη ενθουσιασμό, ενημερώνει τη Fatima ότι το ντοκιμαντέρ τους έχει επιλεγεί για τις Κάννες και την ρωτάει αν θα μπορέσει να έρθει μαζί της στο φεστιβάλ. Αυτό όμως δεν θα συμβεί ποτέ, καθώς την επόμενη μέρα ο IDF αποφάσισε να “τιμωρήσει” την Fatima στοχεύοντας με πύραυλο τον δεύτερο όροφο του πενταόροφου κτιρίου που έμενε, δολοφονώντας έτσι την ίδια και την οικογένειά της.

Autocorrect στο Εμπρός
2026-03-20 21:00 - 22:30 | θέατρο Εμπρός, Ρήγα Παλαμήδου 2, Αθήνα, Αττική, 10554, Greece
Autocorrect στο Εμπρός
‘’Autocorrect’’ – Μια παράσταση για τα δίπολα που βιώνουμε! Η παράσταση εξερευνά την πολυπλοκότητα της ατομικής ταυτότητας μέσα από έναν συνδυασμό θεάτρου, προβολής βίντεο και ηλεκτρονικής μουσικής. Ο performer παρουσιάζεται χωρισμένος στα δύο, αναδεικνύοντας τη δυαδική φύση του εαυτού του. Μέσα από μια πολύπλευρη αφήγηση, ο θεατής βιώνει τις εσωτερικές αναμετρήσεις του χαρακτήρα.
Ταυτότητα παράστασης
Σύλληψη, Σκηνοθεσία, Δραματουργία, Ερμηνεία: Ομάδα 0.5
Διάρκεια: 40 Λεπτά
27/02/2026 21:00 – 22:30
06/03/2026 21:00 – 22:30
13/03/2026 21:00 – 22:30
20/03/2026 21:00 – 22:30
27/03/2026 21:00 – 22:30
03/04/2026 21:00 – 22:30

Προβολή θεατρικών έργων στο Εμπρός
2026-03-20 23:00 - 23:55 | θέατρο Εμπρός, Ρήγα Παλαμήδου 2, Αθήνα, Αττική, 10554, Greece
Προβολή θεατρικών έργων “Η Μυγα” & “Ο Μάντης”
Θέατρο Εμπρός
20/03/2026 23:00 – 23:55
27/03/2026 23:00 – 23:55
Η ΜΥΓΑ του Ζώρζ Λάγκελαν (Επιστημονικής Φαντασίας) Διάρκεια 75′
Σκηνοθεσία : Διονύσης Λυκιαρδόπουλος
Πρόκειται για μια θεατρική παράσταση που πρωτοανέβηκε τον Μάιο του 2015 στο θέατρο Αλκμήνη και παίχτηκε για δεύτερη χρονιά στο θέατρο Παραμυθίας τον Οκτώβριο ως τον Δεκέμβριο του 2016. Το έργο αυτό παρουσιάστηκε για πρώτη φορά στην Ελλάδα (ως θεατρικό). Η συγκεκριμένη Βιντεοσκόπηση έγινε την δεύτερη χρονιά (2016) όπως παίχτηκε στο θέατρο Παραμυθίας .Χάριν στη βιντεοσκόπηση προστέθηκαν μερικά βίντεο εφφέ που όμως δεν αλλάζουν καθόλου την ροή της παράστασης . Έχει γυριστεί δυό φορές ταινία στον κινηματογράφο με μεγάλη επιτυχία , μια το 1957 σε σκηνοθεσία Κούρτ Νιούμαν. Και μιά το 1985 απο τον Ντειβιντ Κρόνεμπεργκ.
ΠΕΡΙΛΗΨΗ Στα μέσα της δεκαετίας του ’50 στην Γαλλία ένας επιστήμονας πειραματίζεται με την μεταφορά ύλης, όμως ένα τρομερό ατύχημα τον βάζει σε ένα δρόμο χωρίς επιστροφή
Σκηνοθεσία : Διονύσης Λυκιαρδόπουλος
Παίζουν (με αλφαβητική σειρά): Στέργιος Ιωάννου, Σταμάτης Κακαβελάκης, Ιορδάνης Καλέσης, ‘Ιρις Κανδρή, Μελισσάνθη Ρεγκούκου, Ελενα Τριανταφύλλου.
Θεατρική Διασκευή :Διονύσης Λυκιαρδόπουλος (Βασισμένη στην μετάφραση του διηγήματος απο τον Αρη Σφακιανάκη)
Επιμέλεια δραματουργική επεξεργασία κειμένου: Στέργιος Ιωάννου
Σκηνικά – κουστούμια: Κική Μήλιου
Φωτισμοί: Αλέξανδρος Αλεξάνδρου, Ευριδίκη Γεωργίου
Ειδικά Εφφέ: Κωστής Αντωνίνης
Video art (Παράστασης) – Ηχητικά Εφφέ: Διονύσης Λυκιαρδόπουλος
Δημόσιες σχέσεις: Γιώργος Βιτωράτος
Αrt Work – Aφίσα: Γιώργος Γιαννίμπας
Φωτογραφίες :Ερατώ Ροδοπούλου, Σωτηρία Ψαρού
Η παράσταση είχε πάρει εξαιρετικές κριτικές απο το κοινό που ειναι δημοσιευμένες στο site του ΑΘΗΝΟΡΑΜΑΤΟΣ καθως και πολυ καλες κριτικές απο κριτικούς θεάτρου όπως η Τζέννυ Κουκίδου που δημοσεύει στο koukidaki.gr Η ΜΥΓΑ έχει μεταφερθεί δυο φορές στον κινηματογράφο με μεγάλη επιτυχία ..Η πρώτη εκδοχή ήταν το 1957 απο τον Κουρτ Νιούμαν και η δεύτερη το 1986 απο τον Ντέιβιντ Κρόνεμπεργκ. Πανελλαδικά είναι η πρώτη φορά που μεταφέρεται στο θέατρο.
Ο ΜΑΝΤΗΣ ( 2os Xρόνος )
Πηγή έμπνευσης του έργου η σειρά φαντασίας ΤWILIGHT ZONE.
Ένα ζευγάρι μένει με το αυτοκίνητο του στη μέση του πουθενά. Βροχή και ομίχλη καλύπτουν τα πάντα. Μπροστά τους διακρίνουν ένα μπαρ όπου μπαίνουν χωρίς δεύτερη σκέψη για να περιμένουν εκεί μέχρι να φτιαχτεί το αμάξι τους. Βρίσκουν μέσα έναν ιδιόρρυθμο μπάρμαν και το «μάντη» ένα μηχάνημα που λέει το μέλλον με κέρματα. Για να περάσει η ώρα αποφασίζουν να παίξουν μαζί του. Οι απαντήσεις που παίρνουν, αρχικά τους διασκεδάζουν, αλλά στη συνέχεια τους προβληματίζουν…
Ο άντρας που περιμένει μια απάντηση για δουλειά ρωτάει το μηχάνημα αν τελικά θα την πάρει. Ο μάντης του λέει την αλήθεια και λίγη ώρα αργότερα επιβεβαιώνεται με ένα τηλεφώνημα. Το παιχνίδι συνεχίζεται, ο άντρας εθίζεται σε αυτό και η γυναίκα μάταια προσπαθεί να τον συγκρατήσει. Το μυστήριο απογειώνει ο μπάρμαν με τις δικές του επιστημονικές και φιλοσοφικές του, θεωρίες, όταν αποφασίσει να σπάσει την παράξενη σιωπή του… Οι συμπτώσεις με τις αλήθειες του «σατανικού» μηχανήματος δεν σταματούν, ο άντρας δεν μπορεί να απομακρυνθεί από το μάντη και η ένταση μεγαλώνει με τη γυναίκα του που παλεύει με τη λογική της να δώσει εξηγήσεις. Η αγωνία, το χιούμορ αλλά και τα αναπάντητα ερωτήματα, κυριαρχούν στην παράσταση που έρχεται στο τέλος να ανατρέψει κάθε πρόβλεψη. Πόσες αλήθειες αντέχουμε πόσες παγίδες μπορούμε να αποφύγουμε ποιος καθορίζει το μέλλον μας; Ο Μάντης θα σας πει αυτό που εσείς θέλετε να δείτε.
Κείμενο – Σκηνοθεσία: Διονύσης Λυκιαρδόπουλος
Παίζουν: Σταμάτης Κακαβελάκης , Ευδοκία (Εύη) Κατερινιού, Ηλίας Σαρδέλης
Φωτισμοί: Γιάννης Κόζης
Ηχητικοί Σχεδιασμοί: Διονύσης Λυκιαρδόπουλος
Αφίσα: Βασίλης Νικολόπουλος
Διάρκεια : 60΄
H Παράσταση παίχτηκε με επιτυχία και με πολύ καλές κριτικές για τέσσερις μήνες από τον Ιανουάριο του 2024 μέχρι και τον Απριλιο του 2024 στο Θέατρο Χωρος Τεχνης Ασωμάτων στο Θησείο.

Πανελλήνιο Πρωτάθλημα Καράτε Παίδων Κορασίδων 2026 στο Λαύριο
2026-03-21 09:00 - 18:00 | Κλειστό Γυμναστήριο Λαυρίου, Αγίας Παρασκευής 20, Λαύριο, Αττική, 195 00, Greece
Πανελλήνιο Πρωτάθλημα Καράτε Παίδων – Κορασίδων 2026
Το Κλειστό Γυμναστήριο Λαυρίου υποδέχεται το Σάββατο 21 και την Κυριακή 22 Μαρτίου 2026 μία από τις μεγαλύτερες διοργανώσεις καράτε της χώρας, το Πανελλήνιο Πρωτάθλημα Παίδων – Κορασίδων. Το Πανελλήνιο Πρωτάθλημα Παίδων – Κορασίδων δεν είναι απλώς μία διοργάνωση. Είναι ένας κρίσιμος σταθμός στην αγωνιστική πυραμίδα ανάπτυξης του καράτε. Από την προπόνηση στον σύλλογο, στην προπόνηση στο κλιμάκιο, στους διασυλλογικούς αγώνες, στα Open Series, και τελικά στο Πανελλήνιο Πρωτάθλημα. Κάθε επίπεδο έχει τον δικό του ρόλο. Κάθε εμπειρία χτίζει χαρακτήρα, αγωνιστική ωριμότητα και πίστη στη διαδικασία. Και κάθε παιδί που θα αγωνιστεί στο Λαύριο κάνει ένα σημαντικό βήμα μέσα σε αυτή τη διαδρομή.
Το Σάββατο 21 και την Κυριακή 22 Μαρτίου 2026, στο Κλειστό Γυμναστήριο Λαυρίου, περισσότεροι από 1.200 μικροί αθλητές και αθλήτριες θα βρεθούν στο τατάμι, εκπροσωπώντας συλλόγους από όλη την Ελλάδα και αποδεικνύοντας έμπρακτα ότι το μέλλον του ελληνικού καράτε είναι εδώ. Το Πανελλήνιο Πρωτάθλημα Παίδων – Κορασίδων αποτελεί σημείο αναφοράς για την ανάπτυξη του αθλήματος στις μικρές ηλικίες, γιατί αναδεικνύει όχι μόνο ταλέντο και αγωνιστικότητα, αλλά και τις θεμελιώδεις αξίες του καράτε: σεβασμό, πειθαρχία, προσπάθεια και ευγενή άμιλλα.
Η διοργάνωση πραγματοποιείται από την Ελληνική Ομοσπονδία Καράτε, σε συνεργασία με τον Δήμο Λαυρεωτικής, αναδεικνύοντας τη δυναμική της περιοχής ως σημείο αναφοράς για μεγάλες αθλητικές διοργανώσεις.
Κλειστό Γυμναστήριο Λαυρίου 21–22 Μαρτίου 2026
Είσοδος ελεύθερη
Ο Δήμος Λαυρεωτικής προσκαλεί το κοινό να παρακολουθήσει από κοντά τους αγώνες και να στηρίξει την προσπάθεια των νεαρών αθλητών.

Tai Chi και Qigong στον λόφο Πανί
2026-03-21 11:00 - 13:00 | Λόφος Πανί Άλιμος, Λόφος Πανί, Άλιμος, Αττική, Greece
Δωρεάν ανοιχτό μάθημα Tai Chi και Qigong στον λόφο Πανί
Ο Δήμος Αλίμου σας προσκαλεί να γιορτάσουμε μαζί την Παγκόσμια Ημέρα Tai Chi & Qigong κάτω από τον ανοιξιάτικο ουρανό, σε έναν από τους πιο όμορφους φυσικούς χώρους της πόλης, τον Λόφο Πανί – Μια ξεχωριστή ημέρα αφιερωμένη στην ηρεμία, την εσωτερική γαλήνη και την ισορροπία σώματος και πνεύματος. Μέσα από απαλές κινήσεις, συνειδητή αναπνοή και επαφή με τη φύση, οι συμμετέχοντες θα έχουν την ευκαιρία να αποφορτιστούν από το άγχος της καθημερινότητας και να επανασυνδεθούν με τον εαυτό τους – Στις 21 Μαρτίου.
Ελάτε να ζήσουμε μαζί μια εμπειρία χαλάρωσης και ευεξίας το Σάββατο 21 Μαρτίου στις 11:00, θα πραγματοποιηθεί ένα ανοιχτό μάθημα στον λόφο Πανί.

Πώς να χρηματοδοτήσετε ταινίες χαμηλού προϋπολογισμού
2026-03-21 12:00 - 14:00 | Ελληνοαμερικάνικη Ένωση HAU, Μασσαλίας 22, Αθήνα, Αττική, 10680, Greece
Ο Whit Stillman στην Ελληνοαμερικανική Ένωση
Η Ελληνοαμερικανική Ένωση στο πλαίσιο του KINO Athens International Independent Film Festival, υποδέχεται τον καταξιωμένο Αμερικανό σκηνοθέτη σε δύο ξεχωριστές εκδηλώσεις αφιερωμένες στο έργο και την εμπειρία του στον ανεξάρτητο κινηματογράφο. Στο πλαίσιο του προγράμματος Independent Heroes, πραγματοποιείται ειδική εστίαση στον δημιουργό, τιμώντας τα αιχμηρά, διαλογικά του πορτρέτα κοινωνικών τελετουργιών, τον ρομαντικό ιδεαλισμό και την ιδιαίτερη, διαχρονική κωμωδία τρόπων που χαρακτηρίζει το έργο του και έχει αφήσει ισχυρό αποτύπωμα στον σύγχρονο ανεξάρτητο κινηματογράφο. Ο Whit Stillman αναμένεται στην Αθήνα για να παρουσιάσει ο ίδιος τον κινηματογράφο του στο αθηναϊκό κοινό και να μοιραστεί την εμπειρία του μέσα από ένα masterclass αφιερωμένο στη δημιουργία ανεξάρτητων ταινιών.
Πώς να χρηματοδοτήσετε ταινίες χαμηλού προϋπολογισμού
Σάββατο 21 Μαρτίου | 12:00
Ο Whit Stillman θα παρουσιάσει ένα masterclass αφιερωμένο σε μία από τις μεγαλύτερες προκλήσεις που αντιμετωπίζουν σήμερα οι ανεξάρτητοι κινηματογραφιστές: τη χρηματοδότηση. Η συζήτηση θα εξερευνήσει πρακτικές στρατηγικές για την ανάπτυξη και τη χρηματοδότηση ανεξάρτητων παραγωγών από τον εντοπισμό πιθανών επενδυτών και τη διαμόρφωση προϋπολογισμών έως τη διατήρηση της δημιουργικής ανεξαρτησίας μέσα σε οικονομικούς περιορισμούς. Αντλώντας από την προσωπική του εμπειρία ως σεναριογράφος και σκηνοθέτης των αναγνωρισμένων ταινιών Metropolitan, Barcelona και Love & Friendship, ο Stillman θα μοιραστεί σκέψεις και εμπειρίες σχετικά με την πραγματικότητα της ανεξάρτητης κινηματογραφικής βιομηχανίας και το πώς μπορεί κανείς να χτίσει μια βιώσιμη δημιουργική πορεία εκτός του παραδοσιακού στούντιο συστήματος. Το masterclass απευθύνεται σε σκηνοθέτες, παραγωγούς, φοιτητές κινηματογράφου και σε κάθε ενδιαφερόμενο για την πρακτική πλευρά της ανεξάρτητης κινηματογραφικής δημιουργίας. Οι συμμετέχοντες θα αποκτήσουν πολύτιμη γνώση σχετικά με το τοπίο της χρηματοδότησης, καθώς και τη δυνατότητα να ακούσουν προσωπικές ιστορίες από τη σημαντική καριέρα του Stillman.
Οργάνωση: Ελληνοαμερικανική Ένωση | KINO Athens International Independent Film Festival
Πρόγραμμα
Προβολή: Παρασκευή 20 Μαρτίου, 19:00
Masterclass: Σάββατο 21 Μαρτίου, 12:00
Είσοδος ελεύθερη. Θα τηρηθεί σειρά προτεραιότητας.
Θέατρο Ελληνοαμερικανικής Ένωσης Μασσαλίας 22, Αθήνα

Μαθήματα Αυτοάμυνας στην Αγία Παρασκευή
2026-03-21 13:00 - 15:00 | Αίθουσα Γυμναστικής Κοντόπευκο, Παπαρηγοπούλου 61, Αγία Παρασκευή, Αττική, 15343, Greece
Ημέρα της Γυναίκας στην Αγία Παρασκευή
Η 8η Μαρτίου αποτελεί ημέρα μνήμης και αναγνώρισης των ιστορικών αγώνων των γυναικών, αλλά και αφετηρία ουσιαστικού διαλόγου για τις σύγχρονες διεκδικήσεις γύρω από τα δικαιώματα, την ισότητα, τη θεσμική εκπροσώπηση και την εξάλειψη των έμφυλων διακρίσεων. Ο Δήμος Αγίας Παρασκευής, με αφορμή την Παγκόσμια Ημέρα της Γυναίκας, τιμά τη διαδρομή, τους αγώνες και τη διαρκή συμβολή των γυναικών στην κοινωνία, μέσα από ένα πολυθεματικό πρόγραμμα δράσεων.
Σε συνδιοργάνωση με το Κέντρο Γυναίκας, την Κινηματογραφική Λέσχη Αγίας Παρασκευής, το Λύκειο Ελληνίδων – Περιφερειακό Τμήμα Χορού Αγίας Παρασκευής, τη Δημοτική Επιτροπή Ισότητας και τα Εργαστήρια Τέχνης, παρουσιάζεται μια σειρά εκδηλώσεων που προβάλλουν τη δημιουργία και την ενδυνάμωση, ενώ παράλληλα αναδεικνύουν τις διεκδικήσεις για ουσιαστική ισότητα, προστασία από κάθε μορφή βίας και διακρίσεων και ισότιμη συμμετοχή στη δημόσια και κοινωνική ζωή.
Ο Δήμαρχος Αγίας Παρασκευής Γιάννης Μυλωνάκης δήλωσε: «Η Παγκόσμια Ημέρα της Γυναίκας αποτελεί μια ουσιαστική υπενθύμιση ότι η ισότητα δεν είναι δεδομένη, αλλά διαρκής διεκδίκηση και συλλογική ευθύνη. Ευχαριστώ θερμά όλους τους φορείς που συνδιοργανώνουν τις εκδηλώσεις, καθώς και όλους όσοι συμμετέχουν και συμβάλλουν στην επιτυχία αυτής της σημαντικής πρωτοβουλίας του Δήμου».
Σάββατο 14, 21 & 28 Μαρτίου 2026
Αίθουσα Γυμναστικής – Παπαρηγοπούλου 61, Κοντόπευκο
13:00 – 15:00 Μαθήματα Αυτοάμυνας
Από τη Δημοτική Επιτροπή Ισότητας σε συνεργασία με τη Διεύθυνση Αθλητισμού.
Δηλώσεις συμμετοχής:
Δευτέρα – Παρασκευή | 08:00 – 14:00
Τηλ.: 210 600 2223

Η Βασίλισσα του Χιονιού και το Παγωμένο Βασίλειο στο Περιστέρι
2026-03-21 17:00 - 19:00 | Κινηματοθέατρο Κώστας Γαβράς Πρώην Έφη, Βασιλικών 6, Περιστέρι, Αττική, 12137, Greece
Κινηματογράφος και θέατρο σκιών στο Περιστέρι
Δωρεάν κινηματογράφος και θέατρο σκιών στο Κινηματοθέατρο «Κώστας Γαβράς» Δήμου Περιστερίου. Ένα τετράμηνο γεμάτο πολιτισμό, κινηματογράφο και θέατρο σκιών φιλοξενεί το Κινηματοθέατρο «Κώστας Γαβράς» (Βασιλικών 6, Κηπούπολη) Δήμου Περιστερίου, από τον Μάρτιο έως και τον Ιούνιο 2026, με ελεύθερη είσοδο για όλους και τήρηση σειράς προτεραιότητας κατά την προσέλευση. Ο Δήμαρχος Περιστερίου Ανδρέας Π. Παχατουρίδης τονίζει ότι: «Ο Δήμος μας συνεχίζει να επενδύει σταθερά στον πολιτισμό, προσφέροντας δωρεάν και ποιοτικές δράσεις για όλες τις ηλικίες, με το Κινηματοθέατρο «Κώστας Γαβράς» να αποτελεί έναν ζωντανό χώρο συνάντησης, δημιουργίας και ψυχαγωγίας, κυρίως για παιδιά».
Δείτε εδώ το πλήρες πρόγραμμα
Το Σάββατο 21 Μαρτίου επαναπροβάλλεται στις 17:00 «Η Βασίλισσα του Χιονιού και το Παγωμένο Βασίλειο» και ακολουθεί στις 19:00 «Η Καρδιά του Κτήνους».
Ένα πρόγραμμα με παιδικές ταινίες, αφιερώματα σε σημαντικούς δημιουργούς και αγαπημένες παραστάσεις θεάτρου σκιών, που μετατρέπει το Κινηματοθέατρο «Κώστας Γαβράς» σε σταθερό σημείο πολιτιστικής αναφοράς για το Περιστέρι.

Η Ομορφιά του Κόσμου στο Περιστέρι
2026-03-21 17:00 - 21:00 | Δημαρχείο Περιστερίου, πλατεία Δημοκρατίας, Περιστέρι, Αττική, Greece
Το λογοτεχνικό περιοδικό ΣημειΩματάριο και οι εκδόσεις Βακχικόν σας προσκαλούν το Σάββατο 21 Μαρτίου 2026, από τις 17:00 έως τις 21:00, σε μια ξεχωριστή ποιητική και πολιτιστική εκδήλωση με τίτλο «Η Ομορφιά του Κόσμου». Στην εκδήλωση συμμετέχουν περισσότεροι από 50 ποιητές, οι οποίοι καταθέτουν τη δική τους δημιουργική ματιά για το παρόν και το μέλλον του πλανήτη, μέσα από ποιητικές αναγνώσεις που συνοδεύονται από οπτικοακουστικό υλικό, μουσική και θεατρικά δρώμενα.
Συμμετέχουν οι ποιητές
Μ. Αβούρη, Α. Αγγέλου, Ν. Αλεξάνδρου, Ν. Αλέξη, Μ. Ανδρέου, Ε. Αρβανίτη-Μιχαλοπούλου, Α. Αρόρα, Ι. Βάλλιος, Δ. Βαρβαρήγος, Ν. Βαρελά, Κ. Βασιλάκο, Ε. Βασιλείου-Αστερόσκονη, Μ. Βαφειάδου, Θ. Βλάχου, Κ. Βλάχου, Γ. Βολανάκη, Ν. Γεωργαντοπούλου, Σ. Γιώτη, Α. Γρίβα, Γ. Δουατζής, R. Duranti, Β. Δραγούνη, Κ. Ζαγάρη, Π. Ι. Ηλιόπουλος, Ε. Ιωάννου, Δ. Καλπακίδου, Γιοβάννα Καλπαξή, Τζ. Καρβουνάκη, Π. Κολέλης, Γ. Κουμπαρούλη, Π. Κουμπούρας, Π. Κοψιδά-Βρεττού, Κ. Κωνσταντίνου, Κ. Λιάτζουρα, Ν. Γ. Λυκομήτρος, Δ. Μπαλτάς, Γ. Μπερούκας, Κ. Μπούρας, Σ. Νούσιας, Γ. Ντηλιά, Α. Ξανθοπούλου, Α. Ξηρογιάννη, Δ. Παλαπάνη, Μ. Πατρινού, Β. Πης, Φ. Σκιαδά, Σ. Σταυράκης, Μ. Σωτηροπούλου, Λ. Τσούβα, Σ. Χαδούλη, Σ. Χανιωτάκη, Γ. Χουλιάρας.
Μουσική επένδυση
Νικολέτα Μπιτσάνη – κιθάρα, πιάνο
Γιάννης Ορούτζογλου – πιάνο, τραγούδι
Δημήτρης Ραυτόπουλος – κιθάρα, τραγούδι
Ιόλη Σπηλιοπούλου – κιθάρα, τραγούδι
Θεατρική απόδοση
Τα Παιδιά των Αλλαγών
Αλέξανδρος Μάλλης
Την εκδήλωση παρουσιάζει η Ηρώ Τέντε.
Χώρος διεξαγωγής
Πολιτιστικό – Συνεδριακό Κέντρο Δημαρχείου Περιστερίου
Πλατεία Δημοκρατίας – Στάση Μετρό Περιστέρι
Είσοδος ελεύθερη – Πληροφορίες: info@simiomatario.gr

Η Καλοσύνη μέσα από τα Μάτια των Ζώων στο Ψυχικό
2026-03-21 18:00 - 20:00 | 1η Πλατεία Ψυχικού Βασιλέως Γεωργίου Β (πρώην Blue Bell), Βασιλέως Γεωργίου Β, Ψυχικό, Αττική, 154 52, Greece
Εκδήλωση με αντικείμενο τη φιλοζωία, τη διαχείριση των ζώων συντροφιάς και την ανάπτυξη σύγχρονων πολιτικών από την Τοπική Αυτοδιοίκηση, διοργανώνει η Αντιπεριφερειάρχης Αλσών, Πάρκων και Υγείας Ζώων Ελευθερία Μωραϊτάκη-Πικρού, σε συνεργασία με τον Δήμο Φιλοθέης – Ψυχικού.
Πότε: Σάββατο 21 Μαρτίου 2026 στις 18:00
Που: Α’ Πλατεία Ψυχικού (πρώην Blue Bell)
Στόχος της εκδήλωσης είναι η ανταλλαγή καλών πρακτικών, η ενημέρωση και η ενίσχυση της συνεργασίας μεταξύ θεσμικών φορέων, επιστημονικής κοινότητας και φιλοζωικών οργανώσεων. Ξεχωριστή βαρύτητα έχει η ενεργή συμμετοχή πέντε δήμων: Φιλοθέης-Ψυχικού, Κηφισιάς, Αμαρουσίου, Βύρωνα και Αγίας Παρασκευής. Στο πλαίσιο αυτό, ο Δήμος Φιλοθέης-Ψυχικού θα παρουσιάσει την πρωτοβουλία: «Το εθελοντικό δίκτυο φιλοζωίας των σχολείων – Γωνιές φιλοζωίας», μια καινοτόμα δράση που ενισχύει την ευαισθητοποίηση της νέας γενιάς.
Χαιρετισμούς θα απευθύνουν: ο Δήμαρχος Φιλοθέης-Ψυχικού Χαράλαμπος Γ. Μπονάτσος, ο Δήμαρχος Αγίας Παρασκευής Γιάννης Μυλωνάκης και ο Αντιπεριφερειάρχης Δυτικού Τομέα Αττικής Χαράλαμπος Αλεξανδράτος, ενώ κεντρικός ομιλητής θα είναι ο Ειδικός Γραμματέας για την Προστασία Ζώων Συντροφιάς Νίκος Χρυσάκης.
Οι θεματικές ενότητες θα καλύψουν κρίσιμα ζητήματα, όπως:

η ανάπτυξη υποδομών (πάρκα σκύλων, λουριά σύνδεσης)
ο ρόλος των δημοτικών κτηνιατρείων
η φιλοζωική εκπαίδευση
τα προγράμματα διαχείρισης αδέσποτων ζώων
η σύνδεση φιλοζωίας, παιδείας και κοινωνικής ευθύνης

Βλήτα & Απόβλητα στο Καπανδρίτι
2026-03-21 18:00 - 20:00 | Δημαρχείο Καπανδριτίου, Μιλτιάδη Μαντά, Καπανδρίτι, Αττική, 19014, Greece
Βλήτα & Απόβλητα
Ετοιμαστείτε για άφθονο γέλιο! Ο Λαογραφικός & Πολιτιστικός Σύλλογος Καπανδριτίου “ΠΗΓΕΣ ΠΟΛΙΤΙΣΜΟΥ” φέρνει κοντά σας την επιθεώρηση “Βλήτα & Απόβλητα” της θεατρικής ομάδας “Ντελιβεράδες του Γέλιου”, που θα μας κάνει να τα ξεχάσουμε όλα! Μια παράσταση γεμάτη σάτιρα που δεν πρέπει να χάσετε.
Πότε: Σάββατο 21/3/2026 στις 18:00
Πού: Αίθουσα Εκδηλώσεων Κοινότητας Καπανδριτίου
Είσοδος Ελεύθερη
Ελάτε να γίνουμε μια παρέα και να γελάσουμε με την ψυχή μας! Σας περιμένουμε όλους!

3η Ανθοκομική Έκθεση στη Νίκαια
2026-03-21 18:00 - 21:00 | Πλατεία Διαμάντως Κουμπάκη (Σπάθα) Νίκαια, Γρηγορίου Λαμπράκη 339, Νίκαια, Αττική, 18451, Greece
3η Ανθοκομική Έκθεση στη Νίκαια. Η άνοιξη ξεκινά στην πόλη μας με δράσεις για όλη την οικογένεια στην Πλατεία Δ.Κουμπάκη, Νεάπολη Νίκαια από 20 Μαρτίου έως 5 Απριλίου. Μέσα από τις δράσεις και τις εκδηλώσεις της έκθεσης, μικροί και μεγάλοι έχουν την ευκαιρία να γνωρίσουν τον κόσμο της κηπουρικής, να συμμετέχουν σε δημιουργικές δραστηριότητες και να απολαύσουν στιγμές χαράς και ψυχαγωγίας. Θα ήθελα να ευχαριστήσω τη Διεύθυνση Πρασίνου και Περιβάλλοντος, καθώς και όλους τους διοργανωτές, για τη συμβολή και τη στήριξή τους στην διοργάνωση της ανθοκομικής έκθεσης και στις δράσεις που προάγουν την αγάπη για το πράσινο και το περιβάλλον στην πόλη μας.
Σας περιμένουμε Ο Δήμαρχος Νίκαιας-Αγ.Ι.Ρέντη Κωνσταντίνος Μ.Μαραγκάκης
3η Ανθοκομική Έκθεση στη Νίκαια
Αναλυτικά το πρόγραμμα: Η Άνοιξη ανθίζει στη Νίκαια – Αγ. Ι. Ρέντη! Η 3η Ανθοκομική Έκθεση Νίκαιας – Αγ. Ι. Ρέντη 2026 επιστρέφει και σας προσκαλεί σε μια μεγάλη ανοιξιάτικη γιορτή γεμάτη λουλούδια, χρώματα και όμορφες στιγμές για όλη την οικογένεια. Για περισσότερες από δύο εβδομάδες, η Πλατεία Δ. Κουμπάκη στη Νεάπολη Νίκαιας μεταμορφώνεται σε έναν ανθισμένο κήπο γεμάτο αρώματα, φυτά και δημιουργικές δράσεις για μικρούς και μεγάλους.
20 Μαρτίου – 5 Απριλίου
Πλατεία Δ. Κουμπάκη – Νεάπολη, Νίκαια
Κατά τη διάρκεια της έκθεσης θα πραγματοποιηθούν ξεχωριστές εκδηλώσεις και δράσεις:
Σάββατο 21 Μαρτίου – 18:00
Εγκαίνια Έκθεσης Τελετή φύτευσης του Δέντρου της Άνοιξης Χορευτικό από το παιδικό τμήμα ΚΔΑΠ του Δήμου Εκπλήξεις για τα παιδιά
Κυριακή 22 Μαρτίου – 12:00
Μικροί Κηπουροί σε Δράση Τα παιδιά φυτεύουν το δικό τους λουλούδι και γνωρίζουν τον κόσμο της κηπουρικής.
Σάββατο 28 Μαρτίου – 18:00
Ονειρεμένος Γάμος στον Κήπο Ιδέες και προτάσεις για έναν ρομαντικό γάμο μέσα σε έναν ανθισμένο κήπο.
Κυριακή 29 Μαρτίου – 12:00
Κυνήγι Θησαυρού Λουλουδιών. Ένα διασκεδαστικό παιχνίδι εξερεύνησης για παιδιά. Οι τρεις νικητές κερδίζουν δώρα έκπληξη.
Σάββατο 4 Απριλίου – 12:00
Διαγωνισμός Ζωγραφικής Λουλουδιών Οι μικροί καλλιτέχνες ζωγραφίζουν τα λουλούδια της άνοιξης διασκεδάζοντας με Bubble Show!
Κυριακή 5 Απριλίου – 12:00
Flower Karaoke Kids. Μια χαρούμενη μουσική γιορτή για παιδιά με τραγούδι, παιχνίδι, εκπλήξεις και facepainting!
Σας περιμένουμε να γιορτάσουμε μαζί την Άνοιξη σε μια γιορτή γεμάτη λουλούδια, μουσική, δημιουργία και χαμόγελα!

Ρεσιτάλ Βιόλας με την Έλενα Μήτσα
2026-03-21 19:00 - 21:00 | Αίθουσα συναυλιών Φίλιππος Νάκας, Ιπποκράτους 41, Αθήνα, Αττική, Greece
Ρεσιτάλ Βιόλας Έλενα Μήτσα | Λυδία Λινάρδου: πιάνο
(37ος κύκλος Οι Νέοι για τους Νέους)
Η σειρά συναυλιών “Οι Νέοι για τους Νέους” αποτελεί βήμα έκφρασης και σημαντικό θεσμό ανάδειξης των επίλεκτων νέων ερμηνευτών κλασικής μουσικής. To έτος 2026, η σειρά διανύει τον 37ο κύκλο της και οι νέοι καλλιτέχνες που προκρίθηκαν μέσω διαγωνισμού ενθαρρύνονται να αγγίξουν τα υψηλότερα επίπεδα της μουσικής έκφρασης με την προσωπική τους συναυλία στην Αίθουσα Συναυλιών Φίλιππος Νάκας. Το Σάββατο 21 Μαρτίου και ώρα 7 μ.μ. η Αίθουσα Συναυλιών Φίλιππος Νάκας έχει τη χαρά να φιλοξενεί μία νέα προικισμένη βιολίστα, την Έλενα Μήτσα, η οποία θα παρουσιάσει ένα ενδιαφέρον πρόγραμμα με έργα Johann Sebastian Bach, Johannes Brahms και Rebecca Clarke. Στο πιάνο η Λυδία Λινάρδου.
ΠΡΟΓΡΑΜΜΑ
Johann Sebastian Bach (1685 –1750) Σουίτα για σόλο βιολοντσέλο αρ. 2 σε ρε ελάσσονα, BWV 1008 (μεταγραφή για βιόλα)
Johannes Brahms (1833 –1897) Σονάτα για βιόλα και πιάνο αρ. 1 σε φα ελάσσονα, έργο 120 αρ. 1
Rebecca Clarke (1886 –1979) Σύντομα κομμάτια για βιόλα και πιάνο Lullaby – Chinese Puzzle – I’ll Bid My Heart Be Still
Η Έλενα Μήτσα γεννήθηκε στη Θεσσαλονίκη το 2000. Ξεκίνησε την ενασχόλησή της με τη μουσική στο Ωδείο Βορείου Ελλάδος σε ηλικία 7 ετών, αρχικά στην τάξη βιόλας με καθηγήτρια την Ελπίδα Κωνσταντινίδου και στη συνέχεια με τη Ρόζα Τερζιάν, στην τάξη της οποίας απέκτησε, τον Ιανουάριο του 2023, δίπλωμα βιόλας με βαθμό «Άριστα παμψηφεί». Είναι επίσης κάτοχος πτυχίου Αρμονίας με βαθμό «Άριστα» (τάξη Σ. Καλύμνιου).
Τον Σεπτέμβριο του 2014 συμμετείχε στο project «Κ.Ο.Θ + new generation» με την Κρατική Ορχήστρα Θεσσαλονίκης. Από τον Απρίλιο του 2015 υπήρξε μέλος της Συμφωνικής Ορχήστρας Νέων του Μεγάρου Μουσικής Θεσσαλονίκης (MOYSA), όπου διετέλεσε κορυφαία Α’ στις βιόλες. Στο πλαίσιο της MOYSA συνέπραξε με την Ευρωπαϊκή Ορχήστρα Νέων (EUYO), την Κρατική Ορχήστρα Θεσσαλονίκης (ΚΟΘ), τη Συμφωνική Ορχήστρα Δήμου Θεσσαλονίκης (ΣΟΔΘ), την Εθνική Συμφωνική Ορχήστρα της ΕΡΤ κ.ά.
Από τον Νοέμβριο του 2020 είναι μέλος της Ελληνικής Συμφωνικής Ορχήστρας Νέων (ΕΛΣΟΝ). Με την ΕΛΣΟΝ συμμετείχε στο φεστιβάλ Young Euro Classic (Βερολίνο 2021–2023) και στο πρόγραμμα MusXchange, μέσω του οποίου επελέγη να συμπράξει με τη Wiener Jeunesse Orchester (WJO) στο Musikverein της Βιέννης (Απρίλιος 2022). Τον Νοέμβριο του 2024 εμφανίστηκε στο Carnegie Hall της Νέας Υόρκης, επίσης ως μέλος της ΕΛΣΟΝ.
Συμμετείχε ως καλεσμένη μουσικός στον κύκλο πιανιστικών και φωνητικών σεμιναρίων Musical Odyssey Masterclasses στο Ναύπλιο (Ιούλιος 2019) και παρακολούθησε μαθήματα βιόλας με τους Χαρά Σειρά, Αντώνη Σουσάμογλου, Ηλία Λιβιεράτο, Αντώνη Μανιά, Γιώργο Δεμερτζή, Werner Dickel, George Hamann, Timothy Schwarz και Igor Gruppman.
Είναι απόφοιτη του Τμήματος Μουσικής Επιστήμης και Τέχνης του Πανεπιστημίου Μακεδονίας, με ειδίκευση στη βιόλα και καθηγητή τον Αθανάσιο Σουργκούνη. Κατά τη διάρκεια των σπουδών της συμμετείχε στις συναυλίες της Συμφωνικής Ορχήστρας του ΤΜΕΤ, καθώς και σε συναυλίες μουσικής δωματίου και σύγχρονης μουσικής με έργα φοιτητών. Επιπλέον, ολοκλήρωσε το Μεταπτυχιακό Πρόγραμμα Σπουδών «Επιστήμες και Τέχνες της Μουσικής» του ίδιου Πανεπιστημίου.
Από τον Απρίλιο έως τον Ιούνιο του 2024 πραγματοποίησε πρακτική άσκηση στις βιόλες της Κρατικής Ορχήστρας Θεσσαλονίκης (ΚΟΘ), κατόπιν ακρόασης, στο πλαίσιο του προγράμματος ΕΣΠΑ. Τον Νοέμβριο του 2022 συμμετείχε στον κύκλο νέων καλλιτεχνών του Μεγάρου Μουσικής Θεσσαλονίκης «Νέα Ταλέντα της Κλασικής Μουσικής», δίνοντας συναυλία στον ΟΜΜΘ. Τον Μάιο του 2024, στον 7ο Πανελλήνιο Διαγωνισμό των Orpheus Soloists, απέσπασε το Α’ Βραβείο στην κατηγορία της, καθώς και το βραβείο Grand Prix.
ΣΑΒΒΑΤΟ 21 ΜΑΡΤΙΟΥ 2026 | ΩΡΑ 19:00
ΕΙΣΟΔΟΣ ΕΛΕΥΘΕΡΗ
ΑΙΘΟΥΣΑ ΣΥΝΑΥΛΙΩΝ ΦΙΛΙΠΠΟΣ ΝΑΚΑΣ | ΙΠΠΟΚΡΑΤΟΥΣ 41 ΑΘΗΝΑ | ΤΗΛ.: 2103634000

Η Καρδιά του Κτήνους στο Περιστέρι
2026-03-21 19:00 - 21:00 | Κινηματοθέατρο Κώστας Γαβράς Πρώην Έφη, Βασιλικών 6, Περιστέρι, Αττική, 12137, Greece
